b"\n_START_ARTICLE_\nJ\xc3\xb8rg Tofte Jebsen\n_START_SECTION_\nLiv og virke\n_START_PARAGRAPH_\nBarndommen ble tilbragt i Berger i Vestfold hvor faren Jens Johannes Jebsen drev to store ullvarefabrikker. Moren var Agnes Marie Tofte, og de hadde giftet seg i 1884. Etter folkeskolen gikk deres eldste s\xc3\xb8nn J\xc3\xb8rg Tofte Jebsen p\xc3\xa5 Vestheim middelskole i Kristiania og avla eksamen artium ved Aars og Voss' skole i 1906. Han utmerket seg ikke spesielt p\xc3\xa5 skolen bortsett fra i matematiske fag._NEWLINE_Etter avsluttet skolegang, ble det ikke noen videre studier mot en embedseksamen da det var meningen at han skulle inn i farens bedrift p\xc3\xa5 Berger. Med dette for \xc3\xb8ye tilbrakte han to \xc3\xa5r i Aachen i Tyskland hvor han i stedet studerte tekstilindustri. Etter et kortere opphold i England, kom han tilbake og begynte \xc3\xa5 arbeide i farens fabrikker._NEWLINE_Men interessen for realfag var likevel s\xc3\xa5 sterk at han v\xc3\xa5ren 1909 p\xc3\xa5begynte studier ved Det Kongelige Frederiks Universitet i Kristiania. Disse ble avbrutt det akademiske \xc3\xa5ret 1911-12 da han var i Trondheim som assistent for Sem S\xc3\xa6land  som var blitt rektor ved Norges Tekniske H\xc3\xb8yskole. Tilbake i Kristiania fattet han spesiell interesse for interferens av r\xc3\xb8ntgenstr\xc3\xa5ling. Ved hjelp av Lars Vegard fikk han arrangert et opphold ved Universitetet i Berlin fra v\xc3\xa5ren 1914. Det var samtidig med at Einstein ble ansatt der.\n_START_SECTION_\nRelativitetsteori\n_START_PARAGRAPH_\nOppholdet i Berlin gjorde det klart at hans hovedinteresse kom til \xc3\xa5 bli teoretisk fysikk. Her var det spesielt moderne elektrodynamikk som opptok han. Det var denne som var grunnlaget for Einsteins spesielle relativitetsteori. Fra h\xc3\xb8sten 1916 tok han en stilling som assistent ved h\xc3\xb8yskolen i Trondheim, men m\xc3\xa5tte si den fra seg etter vel et \xc3\xa5r. Han hadde begynt \xc3\xa5 merke at han ikke lenger var ved god helse. Sommeren 1917 hadde han giftet seg med Magnhild Andresen i Uranienborg kirke i Kristiania, og de fikk et barn et \xc3\xa5r senere. De hadde da flyttet til hans foreldre p\xc3\xa5 Berger hvor han i praksis arbeidet alene med en avhandling om elektrodynamikk med navnet Versuch einer elektrodynamischen Systematik. Den var ferdig sommeren 1918 da han sendte den inn til forh\xc3\xa5pentligvis godkjennelse for en filosofisk doktorgrad. Om h\xc3\xb8sten samme \xc3\xa5r ble han innlagt ved Mesnalien sanatorium for behandling av det som viste seg \xc3\xa5 v\xc3\xa6re tuberkulose._NEWLINE_Da professorene ved universitetet i Kristiania ikke s\xc3\xa5 seg i stand til \xc3\xa5 vurdere Jebsens avhandling, ble den sendt til Carl Wilhelm Oseen ved Universitet i Uppsala. Han hadde noen kritiske bemerkninger med det resultat at avhandlingen i stedet kunne godkjennes til avsluttende hovedfag. Som ferdig utdannet cand.real. \xc3\xb8nsket Jebsen \xc3\xa5 fortsette sitt vitenskapelige arbeid i samme retning, men n\xc3\xa5 under ledelse av Oseen i Uppsala hvor han ankom h\xc3\xb8sten 1919. Der fulgte han forelesninger som Oseen ga om Einsteins generelle relativitetsteori og f\xc3\xb8lte seg snart i stand til selv \xc3\xa5 bidra til teoriens videreutvikling.\n_START_SECTION_\nJebsen-Birkhoffs teorem\n_START_PARAGRAPH_\nI 1916 hadde Karl Schwarzschild funnet en eksakt l\xc3\xb8sning av Einsteins ligning for metrikken utenfor en statisk og sf\xc3\xa6risk symmetrisk massefordeling typisk for en stjerne. Jebsen gikk n\xc3\xa5 i gang med \xc3\xa5 finne hvordan l\xc3\xb8sningen ville bli i det mer generelle tilfellet hvor den sf\xc3\xa6riske massefordelingen ikke er konstant, men varierer med tiden som for pulserende stjerner. Etter forholdsvis kort tid kom han da frem til det overraskende resultatet at ogs\xc3\xa5 i dette mer generelle tilfellet er l\xc3\xb8sningen av Einsteins ligning gitt ved den statiske Schwarzschild-l\xc3\xb8sningen. Det betyr at en sf\xc3\xa6risk, pulserende stjerne ikke kan sende ut gravitasjonsb\xc3\xb8lger._NEWLINE_Jebsen skrev i l\xc3\xb8pet av v\xc3\xa5ren 1920 sammen sine nye beregninger i avhandlingen Uber die allgemeinen kugelsymmetrischen L\xc3\xb6sungen der Einsteinschen Gravitationsgleichungen im Vakuum. Han pr\xc3\xb8vde \xc3\xa5 f\xc3\xa5 verket publisert trykt ved det svenske Kungliga Vetenskapsakademien, men fikk problemer da han var utlending. Men etter inngrep av Oseen ble det om h\xc3\xb8sten samme \xc3\xa5r antatt for publisering i et svensk tidsskrift for naturvitenskap og kom ut \xc3\xa5ret etterp\xc3\xa5._NEWLINE_Det viktige resultatet til Jebsen vakte liten oppmerksomhet. En grunn kan v\xc3\xa6re at det svenske tidsskriftet ikke var s\xc3\xa6rlig utbredt i utlandet. S\xc3\xa5 da den amerikanske matematikeren George David Birkhoff et par \xc3\xa5r senere kunne utlede resultatet p\xc3\xa5 en annen m\xc3\xa5te og tok det med i en viktig l\xc3\xa6rebok han skrev, fikk det raskt navnet \xc2\xabBirkhoffs teorem\xc2\xbb. Utledningen til Jebsen ble gjenoppdaget i 2005 og oversatt til engelsk. Siden er teoremet stadig oftere omtalt som Jebsen-Birkhoffs teorem. I de fleste l\xc3\xa6reb\xc3\xb8ker er det fremgangsm\xc3\xa5ten til Jebsen for \xc3\xa5 bevise teoremet som blir brukt.\n_START_SECTION_\nSiste \xc3\xa5r\n_START_PARAGRAPH_\nSommeren 1920 var Jebsen tilstede i Oslo da Einstein avla et bes\xc3\xb8k etter innbydelse av Det Norske Studentersamfund. Her ga han tre offentlige forelesninger i Universitetets Aula om relativitetsteorien. Det er uklart om Jebsen ved denne anledning m\xc3\xb8tte Einstein personlig.  _NEWLINE_Om h\xc3\xb8sten samme \xc3\xa5r reiste Jebsen med sin familie til Bolzano nord i Italia for \xc3\xa5 opps\xc3\xb8ke et mildere klima som kunne bedre hans helsetilstand. Han hadde da skrevet ferdig den f\xc3\xb8rste norske fremstilling av ikke-euklidsk geometri slik den ble brukt i Einsteins teori. _NEWLINE_Under sitt opphold i Italia skrev han en popul\xc3\xa6rvitenskapelig bok om Galileo Galileis kamp mot kirken, men hans helse ble stadig d\xc3\xa5rligere. Han d\xc3\xb8de der den 7. januar, 1922. Kisten ble sendt tilbake til Norge hvor han den 2. februar ble gravlagt fra Berger kirke."